# 3.4. O prospecto de acentuación

## Glosario

## Medicación

Definición:

  Son o conxunto de medidas médicas que se lle aplican ou se lle poden aplicar a unha enfermidade.

Exemplo:

  A medicación para mellorar a dor de gorxa pode ser un xarope.

## Posoloxía

Definición:

  Doses ou cantidades en que deben ser administrados os medicamentos.

Exemplo:

  A posoloxía sempre vai vir indicada nos prospectos.

## Regras

Definición:

  Son as normas que nos din o que se debe ou non se debe facer e como se debe facer.

Exemplo:

  As regras de ortografía axúdannos a escribir mellor.

# Que son os prospectos?

Seguimos traballando e coñecendo os textos instrutivos que nos podemos atopar na nosa vida diaria. Nalgún momento das nosas vidas estivemos enfermos, verdade? E moitas desas veces, para poder ter unha rápida e boa recuperación, tivemos que tomar algún tipo de tratamento ou medicamento, pero, como hai que facelo? Cantas doses temos que tomar? Durante canto tempo? E como o conservamos?

Seguro que reparaches que todo tratamento trae dentro das súas caixiñas un pequeno documento. Pois si, ese pequeno documento son os prospectos e neles imos atopar as respostas a todas as cuestións que nos fagamos cando teñamos que tomar un tratamento, ou dito doutra forma, son as instrucións para os medicamentos.

A continuación imos ver como temos que ler estes pequenos documentos e como os imos interpretar.

## Lectura facilitada

Algunha vez nas nosas vidas estivemos enfermos ou enfermas.

Para ter unha pronta recuperación tomamos medicamentos.

Estes medicamentos precisan unha serie de instrucións para o seu bo uso.

Estas instrucións vanse atopar no pequeno folleto dentro das caixas do medicamento.

Estes folletos chámanse prospectos.

A continuación veremos como temos que lelos.

1- O nome do medicamento e a súa finalidade.

2- A información que temos que saber antes de tomar o medicamento.

3- Como imos ter que tomalo e as cantidades.

4- Os posibles efectos adversos e reaccións que nos pode dar.

5- Como temos que conservar o medicamento.

## Audio

audio/mpeg

# A acentuación

Agora que xa vimos como podemos separar e clasificar as palabras, imos continuar con outra parte importante da ortografía: a acentuación.

Prospecto: información para a persoa usuaria Normas de ortografía, solución escrita Acentuación Lea todo o prospecto detidamente antes de comezar a empregar estas indicacións, porque contén información importante para a lingua galega. ● Siga exactamente as instrucións de administración das normas de ortografía contidas neste prospecto ou as indicadas polo seu docente ou pola súa docente. Conserve este prospecto, xa que pode ter que volver a lelo. ● Se precisa axuda ou máis información, consulte ao seu profesorado. ● Se experimenta efectos adversos, consulte ao seu profesorado, incluso se se trata de efectos adversos que non aparecen neste prospecto. ● Debe consultar ao profesorado se presenta dúbidas despois da súa lectura e repaso. Contido do prospecto 1. Que son as regras de ortografía. 2. Que precisa saber antes de comezar a empregar a acentuación. 3. Como empregar a acentuación. 4. Posibles efectos beneficiosos. 5. Conservación das regras de acentuación. ## 1. Que son as regras de ortografía. As regras de ortografía son aquelas normas que regulan a nosa escritura; estas normas permítennos escribir correctamente. Indícannos cando temos que poñer un punto, unha coma ou cando temos que empregar as maiúsculas e minúsculas. A continuación, veremos unha parte importante delas: a acentuación. ## 2. Que precisa saber antes de comezar a empregar a acentuación. Como xa vimos no anterior apartado, para realizar unha correcta acentuación deberemos ter en conta onde se atopa a sílaba tónica da palabra que imos acentuar. Recordade, sílaba tónica no último lugar: palabra aguda; sílaba tónica no penúltimo lugar: palabra grave; e sílaba tónica no antepenúltimo lugar: palabra esdrúxula. ## 3. Como empregar a acentuación. Método de uso das regras de acentuación. Agudas. Son aquelas palabras que a súa sílaba tónica atópase na última posición (camión). Estas palabras levan acento sempre e cando: - Rematen en vogal: mazá, café, ventá. - Rematen en -n: camión, común, pantalón. - Rematen en -ns: almacéns, irmáns, corazóns. - E non rematen en ditongo decrecente: españois, capitais, ademais. Graves. Son aquelas palabras que a súa sílaba tónica atópase na penúltima posición (lapis). Estas palabras levan acento sempre e cando: - Non rematen en vogal, -n, -s ou -ns: réptil, difícil, móbil, bíceps. Esdrúxulas. Son aquelas palabras que a súa sílaba tónica atópase na antepenúltima posición (sílaba). - Estas palabras sempre van levar acento gráfico: tónica, Xúpiter, último, máquina. ## 4. Posibles efectos beneficiosos. A acentuación é unha das normas ortográficas máis importantes da escritura, os nosos textos poderían perder todo o seu sentido se non as seguimos. Sabías que existen palabras que se escriben igual pero que non significan o mesmo por culpa do acento? Non é o mesmo un óso do corpo que o animal mamífero oso. Ou unha póla dunha árbore que a pola (galiña). Como acabamos de ver, sen ela non nos imos comunicar correctamente ou as nosas mensaxes pódense entender mal. Por exemplo, nesta mensaxe, ao non colocar o acento, da lugar a un malentendido: tropecei cunha pola e fíxenme dano na cabeza. ## 5. Conservación das regras de acentuación. A continuación imos ver unha serie de consellos ou trucos que nos van axudar a conservar estas regras que acabamos de ver: - Ter o saudable hábito da lectura. - Separar as palabras en sílabas. - Ler en voz alta facendo fincapé na sílaba tónica. - Clasificar a palabra en aguda, grave e esdrúxula. - As esdrúxulas sempre se acentúan. - Recorda o aprendido anteriormente e coloca o acento gráfico se a palabra o precisa.

## Lectura facilitada

Regras de acentuación:

Agudas. A súa sílaba tónica atópase na última posición (camión). Levan acento cando:

- Rematen en vogal: mazá, café, ventá.

- Rematen en -n: camión, común, pantalón.

- Rematen en -ns: almacéns, irmáns, corazóns.

Graves. A súa sílaba tónica atopase na penúltima posición. (lápis). Levan acento cando:

- Rematen en consoante distinta de -n, -s ou -ns: réptil, difícil, móbil, bíceps.

Esdrúxulas. A súa sílaba tónica atópase na antepenúltima posición (sílaba).

- Estas palabras levan sempre acento gráfico: tónica, Xúpiter, último, máquina.

# Lembra

Revisa este esquema que che vai axudar a recordar a acentuación. Preme na imaxe a continuación:

Páxina 19 de 45

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)