# Reto 2. Prospecto de EDIXGAL

# Para saber máis

Tedes nas vosas mans unha ferramenta poderosa, un ultra portátil Edixgal. Usalo correctamente tanto para aforrar enerxía como para ter bos comportamentos en redes é algo que tamén debedes aprender. Saber que podemos facer co noso equipamento, como mantelo preparado para o traballo, como coidalo, xa que debe durar moitos anos, como comportarnos con el no mundo dixital son aspectos clave.

O voso reto pode axudar a dar a coñecer todas esas informacións e comportamentos axeitados, dando indicacións e recomendacións de uso e mantemento.

De aí que escoller o reto do prospecto de E-Dixgal será unha oportunidade estupenda para facer un documento que axude en todos eses aspectos.

## Lectura facilitada

Tedes nas vosas mans un ultra portátil Edixgal.

É importante usalo correctamente

para aforrar enerxía.

Debedes ter bos comportamentos en redes.

Tedes que saber que podedes

facer co voso equipamento.

Hai que coñecer como mantelo preparado

para o traballo e como coidalo.

Se os coidamos os portátiles durarán moitos anos.

Debedes saber comportarvos no mundo dixital.

O voso reto pode axudar a dar a coñecer

todas esas informacións.

Podedes ensinar comportamentos axeitados

Podedes dar recomendacións de uso e mantemento.

Escoller o reto do prospecto de E-Dixgal

é unha oportunidade estupenda.

Faredes un documento que axude en todos eses aspectos.

## Audio

audio/mpeg

# Introdución

Xa anteriormente puidemos ver a estrutura que ten un prospecto. Pois agora imos facer un nós mesmos e mesmas. Pero claro, como é obvio non somos farmacéuticos, ímolo facer de algo que agora mesmo todos e todas tedes convosco neste curso: un prospecto sobre o uso dos ordenadores de Edixgal.

Algúns e algunhas pensaredes que é algo que só pode facerse cos medicamentos, pero xa vimos no apartado 3.4 sobre acentuación que o podemos utilizar tamén con outros contidos se o facemos con coidado.

Este ano, como alumnado de 5º, cambiastes os libros de texto por ordenadores e seguramente hai moitas cousas que aínda vos xeren dúbidas. Pois ben, ides crear un prospecto que teña relación con algún dos temas referentes ao uso de Edixgal.

Poñámonos mans á obra!!

## Lectura facilitada

Antes vimos como é un prospecto.

Agora faremos un nós.

Farémolo sobre o uso de ordenadores Edixgal.

Podedes ver como facelo no apartado 3.4.

Neste 5º curso tedes ordenadores en lugar de libros de texto.

Pode que teñades dúbidas de como usalos.

O prospecto será para solucionar algunha desas dúbidas.

Imos traballar!!

# Como podemos facer?

## Estrutura e adaptación do texto

Os prospectos teñen unhas características moi ben establecidas, cuns puntos que debedes manter. Aquí vos deixo os apartados resumindo o que debe levar cada un deles:

Introdución: neste apartado poñeredes un bo título, presentarédesvos e nunha frase diredes de que vai tratar o voso traballo.

Que é e para que serve: aquí faredes unha introdución de que vai o tema que tratedes. Non pode ser moi longa.

Antes de tomalo: neste apartado contaredes cousas que se teñen que ter en conta antes de comezar a tratar os contidos máis importantes.

Como tomalo: nesta parte estará todo o contido, as explicacións de como usar ese recurso TIC no que se centrará o voso traballo.

Efectos adversos: apartado dedicado os efectos prexudiciais que poden ter as novas tecnoloxías cando non se usan como son debidas.

Conservación: todo material informático require un mantemento. Aquí falaredes de como coidar aquilo do que faledes.

Información adicional: calquera outra apreciación que teñades sobre o voso tema exposto irá aquí recollida (incluíde tamén unha conclusión ao voso traballo a modo despedida).

## Contido

No referente ás TICS hai moitísimos temas sobre os que podemos falar, incluso se o acoutamos unicamente aos equipos Edixgal.

Para pechar un pouco o tema no que vos podedes centrar, aquí vos deixo unha serie de temas con preguntas para que reflexionedes:

- Tempo de uso das pantallas: Canto tempo é o recomendable? Usades demasiado as pantallas? Hai algunha precaución que podemos tomar?
- Material de aula: Ademais do ordenador, que outros materiais viñeron con el? Que outros materiais están na aula? Sabedes como se utilizan?
- Uso de equipo: É a primeira vez que tedes ordenadores en clase, pero sabedes ben como usalo? Que credes que é o fundamental que debe saber alguén que nunca usou un?
- Coidados e mantemento: Que hai que facer para que o ordenador non se estrague? Hai algún tipo de seguro? Que cubre?
- Wifi do centro: Tedes wifi no cole? En caso de ter, como vos conectades? Que facer se faia?
- Música: Podedes pór música na aula cos vosos equipos? Como podedes poñela sen chegar a molestar?
- Chat: Que é un chat? Tedes un chat no ordenador? Como se usa? Que precaucións debedes ter?
- Seguridade: É seguro navegar na rede? Que precaucións debedes ter en conta?

Estas foron propostas que podedes escoller ou non, pois hai moitos máis temas dos que podedes falar. Aquí vos deixo unha ligazón a unha páxina que pode ser do voso interese.

## Normas de estilo e regras

Xa vimos anteriormente o que son as normas de ortografía, pero precisamos tamén coñecer e seguir normas de estilo e formato nun documento e, neste caso, no teu prospecto.

A información do prospecto ten que estar ben organizada e ben presentada para que sexa fácil de entender.

A continuación amósase unha serie de suxestións para mellorar estes aspectos:

Revisar a ortografía de cada parte lendo individualmente os textos para atopar os erros. | Repasar cada norma xeral ortográfica como: acentuación, puntuación, repetición de palabras... | Formato da letra: máis grande para o título, cores que destaquen, fondo claro, posible subliñado e letra grosa. | Emprego de instrucións adecuadas con formas verbais: imperativo, infinitivo ou presente.

Como vedes son moitas as partes que temos que ter en conta á hora de facer un manual.

Non dubidedes en pedir axuda á túa mestra ou ao teu mestre en caso de dúbida.

## Materiais

Aquí tedes un listado de materiais que podedes precisar para a elaboración do voso prospecto.

1. O voso portátil Edixgal, para a procura de información e poder gardala, buscar ou sacar imaxes e o deseño do manual como borrador ou formato dixital definitivo. Os manuais poden ter imaxes de montaxes, fotos... Non esquezades anotar todas as imaxes, fotos ou cousas que precisaredes para inserir no voso manual.

2. Material funxible, como poden ser as cartolinas, papeis, rotuladores, tesoiras etc.

3. Calquera outro material que consideredes oportuno para realizar o voso prospecto dixital ou en formato papel, cartolina... Por outro lado, pode ser interesante ter unha copia dixital na web do centro ou colgala nalgún repositorio de documentos e enlazala cun código QR para poder escanealo cunha tableta ou dispositivo móbil.

## Lectura facilitada

## Estrutura e adaptación do texto

Os prospectos teñen unha forma clara.

Hai que manter esa forma.

Aquí vos explico os apartados:

Introdución: poñer un título, a vosa presentación e dicir o tema.

Que é e para que serve: introdución breve do tema que ides falar.

Antes de tomalo: cousas que ter en conta antes de comezar.

Como tomalo: toda a explicación de como usar o recurso dixital.

Efectos adversos: que pasa se non se usa ben o recurso dixital.

Conservación: como coidar o voso material.

Información adicional: calquera outro material que creades importante.

## Contido

Podedes falar de moitos temas.

Aquí tedes algúns temas con preguntas para pensar sobre elas:

- Tempo de uso das pantallas:
  - Canto tempo é o recomendable?
  - Usades demasiado as pantallas?
  - Con que temos que ter coidado?
- Material de aula:
  - Ademais do ordenador, que outros materiais están na aula?
  - Sabedes como se utilizan?
- Uso de equipo:
  - Sabedes ben como usalo?
  - Que é o máis básico para alguén que comeza?
- Coidados e mantemento:
  - Como coidar o ordenador
  - Ten seguro?
- Wifi do centro:
  - Tedes wifi no cole?
  - Como vos conectades?
  - Que facer se faia?
- Música:
  - Podedes pór música na aula cos vosos equipos?
  - Como podedes poñela sen chegar a molestar?
- Chat:
  - Que é un chat?
  - Tedes un chat no ordenador?
  - Que precaucións debedes ter?
- Seguridade:
  - É seguro navegar na Rede?
  - Con que debedes ter coidado?

Hai moitos máis temas dos que podedes falar.

Aquí tedes unha ligazón a unha páxina que vos pode axudar.

## Normas de estilo e regras

A información do prospecto ten que estar ben organizada.

Ten que ser fácil de entender.

Aquí unha serie de consellos:

Revisar a ortografía de cada parte lendo individualmente os textos para atopar os erros. | Repasar cada norma xeral ortográfica como: acentuación, puntuación, repetición de palabras... | Formato da letra: máis grande para o título, cores que destaquen, fondo claro, posible subliñado e letra grosa. | Emprego de instrucións sinxelas con formas verbais: imperativo, infinitivo ou presente.

Son moitas as cousas que temos que ter en conta.

Se tes algunha dúbida fala co teu mestre ou coa tua mestra.

## Materiais

Aquí tedes unha lista de materiais que podedes usar:

1. O voso portátil Edixgal.

Para buscar información e imaxes.

2. Material funxible.

Como poden ser as cartolinas, papeis, rotuladores, tesoiras etc.

3. Calquera outro material que creades que vos pode servir.

Podedes facelo tamén para a páxina web do cole.

# Folla de anotación de contidos

A continuacións ides aprender a usar o voso equipamento Edixgal para recoller os contidos que precisaredes para resolver o reto.

## Usamos o ordenador

No voso ordenador ides abrir a ferramenta de traballo LibreOffice Writer seguindo os pasos xa vistos. Se tes dúbidas consulta aquí.

## Utilizamos a folla de contidos

No procesador de textos LibreOffice Writer ides recoller os contidos que precisedes para facer a mellor guía e mapa da vosa escola. Podedes usar a folla de contidos facilitada tal e como vistes no vídeo anterior.

Utilizade esta folla para recoller todos os contidos que se vos vaian ocorrendo para a elaboración do voso texto instrutivo. Podedes cubrir tantas follas de contidos como precisedes.

Podes descargar a folla de contidos e cubrila. Lembra gardala ao remate. Consulta coa mestra ou co mestre o xeito de cubrila.

## Lectura facilitada

Ides aprender a usar o voso equipamento Edixgal.

Con el escribiredes os contidos para o reto.

## Usamos o ordenador

Usaredes o voso ordenador.

Ides abrir a ferramenta de traballo LibreOffice Writer.

Se tedes dúbidas consultade o vídeo.

## Utilizamos a folla de contidos

Usaredes o procesador de textos LibreOffice Writer.

Ides recoller as posibles situacións

que dificultan a convivencia na aula.

Así faredes unha receita para solucionalo.

Podedes usar a folla de contidos facilitada.

Usade esta folla para o voso traballo.

Serve para organizar a información.

Podedes usar todas as que queirades.

Podes descargar a folla de contidos e cubrila.

Lembra gardala ao remate.

Consulta coa mestra ou co mestre o xeito de cubrila.

Páxina 29 de 45

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)